দর্শকপ্রিয় অভিনেত্রী ফারজানা ছবি বিবাহবন্ধনে আবদ্ধ হতে যাচ্ছেন। আগামী ৯ মে শুক্রবার রাজধানীতে বাংলাদেশ বিমান বাহিনীর ‘ফ্যালকন’ হলে ফারজানা ছবির বিয়ের আনুষ্ঠানিকতা সম্পন্ন হবে। ঢাকা কমার্স কলেজের এসোসিয়েট প্রফেসর তন্ময় সরকারের সঙ্গে এরইমধ্যে গত ১৭ এপ্রিল একেবারেই ঘরোয়া আয়োজনের মধ্যদিয়ে ফারজানা ছবির বাগদান সম্পন্ন হয়েছে। আগামী ৫ মে সোমবার মিরপুরের সেতারা কনভেনসন হলে ছবির গায়ে হলুদ অনুষ্ঠিত হবে। মূলত ফারজানা ছবির সঙ্গে তন্ময় সরকারের পরিচয় কমার্স কলেজে পড়ার সময় থেকে। তারপর দু’জনেরমধ্যে বিগত দিনগুলোতে শুধুই বন্ধুত্বের সম্পর্ক ছিলো। উভয় পরিবার তাদের এই বন্ধুত্বকে স্থায়ী করার জন্যই দু’জনের মধ্যে বিয়ের আনুষ্ঠানিকতা করতে যাচ্ছে। নতুন জীবনে প্রবেশ করতে যাচ্ছেন, কেমন লাগছে আপনার? জবাবে ফারজানা ছবি বলেন , ‘ তন্ময়ের সঙ্গে আমার বন্ধুত্ব বহুদিনের। তবে মূলত উভয় পরিবারের সম্মতিতে এবং সৃষ্টিকর্তার ইচ্ছেতে আমরা বিবাহ বন্ধনে আবদ্ধ হতে যাচ্ছি। আল্লাহ যেন আমাদেরকে সমঝোতা করে চলার তৌফিক দান করেন এই চাচ্ছি। তবে আমি যেমন আশা করবো ব্যক্তি আমাকে মর্যাদা দেবার পাশাপাশি শিল্পী সত্ত্বাকেও যেন তিনি শ্রদ্ধা করেন। আমিও তার কাজের প্রতি সবসময় শ্রদ্ধাশীল থাকবো। জানি সংসার জীবনে পা রাখলে মেয়েদেও অনেক কিছু ত্যাগ করতে হয় এবং আমার সে মানসিকতা আছেও। সবার কাছে দোয়া চাইবো যেন খুব প্রশান্তির একটা জীবন হয় আমাদের। ’ এদিকে গতকাল শনিবার ফারজানা ছবি মাই টিভির রান্না বিষয়ক ম্যাগাজিন অনুষ্ঠান ‘পাকের ঘর’ এর উপস্থাপনার শুটিং নিয়ে ব্যস্ত ছিলেন। তবে আপাতত বিয়ের পূর্ব প্রস্তুতি নিয়েই ফারজানা ছবি একটু বেশি ব্যস্ত রয়েছেন। তবে জীবনের এমন একটি সময়ে তিনি তার বাবাকে ভীষণ মিস করছেন। ছবি বলেন , ‘ বাবা বেঁচে থাকলে হয়তো বাবার মতো এতো খুশি আর কেউই হতেন না। ’